**Των Σωματείων Εργαζομένων του**

**Κέντρου Κοινωνικής Πρόνοιας Κεντρικής Μακεδονίας:**

**Θεσσαλονίκη, 2 Δεκεμβρίου 2022**

**ΔΕΛΤΙΟ ΤΥΠΟΥ**

**Αξιότιμοι,**

**Αναφορικά με τα δημοσιεύματα των τελευταίων ημερών τα οποία κάνουν λόγο για τραγικές συνθήκες, βασανιστήρια και ξυλοδαρμούς σε δομή στη Θεσσαλονίκη, τα οποία με θλίψη αναγνώσαμε, τα Σωματεία μας αναφέρουν τα ακόλουθα.**

Ως εργαζόμενοι στον τομέα της πρόνοιας, αλλά και πρωτίστως ως άνθρωποι και γονείς, πρωταρχικό μας μέλημα είναι η φροντίδα, η διασφάλιση της υγείας και η προστασία των ανθρώπων που περιθάλπουμε. Εργαζόμαστε σε έναν απαιτητικό τομέα όπου καθημερινά φροντίζουμε άτομα με κινητικές αναπηρίες, αναπτυξιακές διαταραχές, νοητική αναπηρία και ηλικιωμένους, των οποίων έχουμε τη φροντίδα και παρέχουμε τις υπηρεσίες μας σε 24ωρη βάση, με καθημερινή ενημέρωση για τους περιθαλπόμενους.

Παρά το γεγονός ότι εδώ και αρκετά χρόνια υπάρχει σοβαρή έλλειψη σε προσωπικό, οι ίδιοι ως εργαζόμενοι προσπαθούμε με όλα τα μέσα που διαθέτουμε και δίνοντας το 100% του εαυτού μας, να παρέχουμε τις υπηρεσίες μας με τον καλύτερο τρόπο, ενώ σταθερό αίτημά μας όλα αυτά τα χρόνια είναι να στελεχωθεί o Φορέας με μόνιμο και εξειδικευμένο προσωπικό για να καλυφθούν οι αυξημένες ανάγκες του.

Οι δε αναφορές στα δημοσιεύματα αυτά περί βασανιστηρίων, ξυλοδαρμών κ.λπ. μας θίγουν τόσο προσωπικά, αλλά και ως εργαζόμενους στον τομέα της πρόνοιας. Είναι αυτονόητο ότι εάν υπέπιπτε στην αντίληψη μας οποιαδήποτε βίαιη ή παραβατική συμπεριφορά θα καταγγέλλονταν πρώτα από εμάς τους ίδιους στους αρμόδιους. Είμαστε αντίθετοι σε κάθε μορφή βίας. Οποιαδήποτε αναφορά ή δημοσίευμα που μας συνδέει με τέτοιες απαράδεκτες πράξεις, δίχως μάλιστα επαρκή και επιβεβαιωμένα στοιχεία, τη στιγμή που η διαλεύκανση τυχόν πράξεων βρίσκεται στη Δικαιοσύνη και στις αρμόδιες Αρχές, που είναι και οι μόνοι που έχουν την αρμοδιότητα να αποφανθούν, μας προσβάλλει και μας θίγει τόσο ατομικά όσο και συλλογικά ως Σωματεία και επιφυλασσόμαστε για κάθε νόμιμο δικαίωμά μας.

Ως Σωματεία καταδικάζουμε κάθε μορφής βία και είμαστε δίπλα σε κάθε ασθενή και κάθε άτομο με αναπηρία, τα δικαιώματα των οποίων υπερασπιζόμαστε και θα συνεχίσουμε να υπερασπιζόμαστε. Παράλληλα κατακρίνουμε κάθε άκριτη και ανυπόστατη πληροφόρηση που όχι μόνο δεν βοηθά στο να επιλυθούν τα προβλήματα στην ουσία τους, αλλά το μόνο που καταφέρνει είναι να αποπροσανατολίζει και να δημιουργεί λάθος εντυπώσεις.

Με εκτίμηση,

1. **Σωματείο Εργαζομένων Παραρτήματος Θεραπευτήριο Χρονίων Παθήσεων Θεσσαλονίκης «Ο Άγιος Παντελεήμων»**
2. **Σωματείο Εργαζομένων Παραρτήματος Αποθεραπείας και Αποκατάστασης Παίδων με Αναπηρία Θεσσαλονίκης «Ο Άγιος Δημήτριος» και Ινστιτούτου Αναπτυξιακής Αποκατάστασης.**
3. **Σωματείο Εργαζομένων Παραρτήματος Χρονίων παθήσεων Κιλκίς**
4. **Εργαζόμενοι στα Παραρτήματα Αποθεραπείας και Αποκατάστασης Ατόμων με Αναπηρία Σερρών και Αποθεραπείας και Αποκατάστασης Παίδων με Αναπηρία** Σιδηροκάστρου